ኤጀንሲው የአርሶ አደሩ ምርት ዋጋ እንዳይወድቅ ከተቋማት ጋር ትስስር ፈጥሮ እየሰራ ነው
አዲስ አበባ፡- የአርሶ አደሩ ምርት ዋጋው ዝቅ እንዳይል ከተለያዩ ተቋማት ጋር ትስስር ፈጥሮ እየሰራ መሆኑን ፌዴራል ህብረት ሥራ ኤጀንሲ ገለጸ።የኤጀንሲው ዋና ዳይሬክተር አቶ ኡስማን ስሩር በተለይ ለአዲስ ዘመን እንደገለፁት፤ ኤጀንሲው የአርሶ አደሩ ምርት ዋጋ እንዳይወድቅ ምርቱን ሊረከቡ ከሚችሉ ከተለያዩ መንግሥታዊም ሆኑ መንግሥታዊ ካልሆኑ ተቋማት ጋር ትስስር ፈጥሮ እየሰራ ነው። ለአብነት ያህል የግብርና ምርት የሚሸምቱ መንግሥታዊ ተቋማት ከሚባሉት መካከል ዩኒቨርሲቲዎችና ኮሌጆች፣ የማረሚያ ተቋማት፣ ሆስፒታሎች እንዲሁም የግብርና ምርትን የሚሰበስቡ እንደ አደጋ ሥራ አመራር ኮሚሽንና መሰል ተቋማት ተጠቃሽ ናቸው። በጋራና በቅንጅት በገባው ስምምነት እየሰራ ይገኛል።እንደ ዋና ዳይሬክተሩ ገለፃ፤ ትስስር ከፈጠራቸው ዩኒቨርሲቲዎች መካከል ደብረብረሃን፣ ኢንጂባራ፣ ወራቤ፣ ዲላ፣ ሀረማያና ሌሎችን ጨምሮ ከአስር በላይ ሲሆኑ፣ እነዚህም ዩኒቨርሲቲዎች በቀጥታ ከአርሶ አደሩ የህብረት ሥራ ማህበራት የሰብል፣ አትክልት እንዲሁም ፍራፍሬም ጭምር ውል ገብተው ይወስዳሉ። በዚህ ደግሞ ዩኒቨርሲቲዎችም ሆኑ አርሶ አደሩም ተጠቃሚ ናቸው።አቶ ዑስማን፣ «ቀደም
ሲል ይሰበሰብ የነበረው
ከደላላ እና ከነጋዴው
ነበር። በዚህ ጊዜ
ሸማቹም የምርት ጥራት ችግርም ያጋጥመው ነበር፤ አርሶ አደሩም ያመረተውን በርካሽ እንዲሸጥ ይገደዳል። በዚህ መካከል ደላላውና ነጋዴው ደግሞ በአርሶ አደሩ ላብ ከፍ ባለ ዋጋ በመሸጥ ተጠቃሚዎች ይሆናሉ።›› ሲሉ ጠቅሰው፤ ‹‹አሁን ግን በቀጥታ ከአርሶ አደሩ የሚወሰድ በመሆኑ ሻጭም ሆነ ገዢ ተጠቃሚ ነው። እንደ ጥራትና ደረጃዎች እንዲሁም የግብርና ምርት በስፋት ከሚወስዱ ኢንዱስትሪዎች ጋርም እንሰራለን።›› ብለዋል።ዋና ዳይሬክተሩ፣ የኤጀንሲው
ተልዕኮ የአርሶ አደሩን
ምርትና ምርታማነት ማሳደግ
የሚያስችሉ ተግባራትን ማከናወን፣
የምርት እድገት ቀጣይነት እንዲኖረውና እንዲሁም የአርሶ አደሩ ኑሮ እንዲቀየር የሚያስችሉ ሥራዎች ማከናወን መሆኑን አስታውሰዋል። ቀደም ሲል ታኅሣሥና ጥር ሲመጣ የምርት ዋጋ በከፍተኛ ሁኔታ ይቀንስ እንደነበር አስታውሰው፣ምርት የሚሰበስበውም ደላላው እንደነበር ተናግረዋል። አሁን ግን አርሶ አደሩ በማኅበራቱ አማካይነት ምርቱን ለገበያ እንደሚቀርብ፣ የገበያው ዋጋም ከሰኔና ሐምሌ ጋር ሲወዳደር ምንም ለውጥ እንደሌለው አብራርተዋል። አርሶ አደሩ ሁለንተናዊ
በሆነ መንገድ ተጠቃሚ
እንዲሆንና ኑሮው እንዲቀየር
እየተሰሩ ያሉ ሥራዎች
መኖራቸውንም አመልክተው፤ በአገር
ውስጥ ገበያም እንዲሁ ከሸማች ማህበራት ትስስር በመፍጠር እየተሰራ መሆኑን ጠቅሰዋል። የግብርና ምርት ከሚያቀነባብሩ ኢንዱስትሪዎች እና ከላኪ ትልልቅ ኩባንያዎች ጋር የማስተሳሰር፤ ራሳቸውም ምርታቸውን አደራጅተው ኤክስፖርት እንዲያደርጉ የማድረግ ሥራ እየሰራ መሆኑን አስረድተዋል። በ2011/12 የምርት ዘመን 13ነጥብ7 ሚሊዮን ሄክታር መሬት በዘር የተሸፈነ ሲሆን፣ እስካሁን 12 ነጥብ 34 ሚሊዮን ሄክታሩ (90 በመቶው ምርት) መሰብሰቡ ይታወቃል። የማዕከላዊ ስታትስቲክስ ኤጀንሲ ባወጣው መረጃ መሠረትም 329ነጥብ3 ሚሊዮን ኩንታል ምርት መገኘቱ ታውቋል።አዲስ ዘመን ጥር 19/2012አስቴር ኤልያስ